
Nr. 32/2018

PËR FONDIN SHQIPTAR PËR ZHVILLIMIN E DIASPORËS

	Në mbështetje të neneve 78 dhe 83, pika 1, të Kushtetutës, me propozimin e Këshillit të Ministrave, 

KUVENDI
I REPUBLIKËS SË SHQIPËRISË

VENDOSI:

KREU I 
DISPOZITA TË PËRGJITHSHME

Neni l
Objekti

	Ky ligj ka për objekt përcaktimin e rregullave për organizimin dhe funksionimin e veprimtarisë së Fondit Shqiptar për Zhvillimin e Diasporës.

Neni 2
Misioni

	Fondi Shqiptar për Zhvillimin e Diasporës ka për mision sigurimin dhe shpërndarjen e mjeteve financiare, në kuadrin e nxitjes së zhvillimit social-ekonomik e kulturor, bazuar në strategjinë kombëtare për diasporën, nëpërmjet promovimit, inkurajimit dhe nxitjes së prirjeve filantropike dhe investimeve në mbështetje të zhvillimit të diasporës në Republikën e Shqipërisë e jashtë saj.

Neni 3
Përkufizime

	Në këtë ligj termat e mëposhtëm kanë këto kuptime:
	a) “Donacione” është ofrimi i fondeve, financimeve ose bazës materiale përmes një kontrate ose marrëveshjeje për të mbështetur përmbushjen e misionit e të projekteve të realizuara nga FSHZHD-ja. 
	b) “Donator” janë të gjitha institucionet bankare dhe institucionet financiare jobankare, kombëtare dhe ndërkombëtare, publike apo private, që financojnë projekte zhvillimi për t’u zbatuar nga FSHZHD-ja. 
	c) “Filantropi” është dhënia e kontributit për promovimin e mirëqenies, të zhvillimit social-ekonomik të diasporës.
	ç) “FSHZHD” është Fondi Shqiptar për Zhvillimin e Diasporës. 
	d) “Manuali i procedurave” është  manuali i procedurave drejtuese, administrative, financiare dhe teknike të FSHZHD-së. 
	dh) “Projekt” janë projektet ose programet e zhvillimit, që zbatohen nga FSHZHD-ja, të financuara nga donatorë të ndryshëm dhe/ose nga shteti. 
	e) “Statuti” është akti që parashikon rregullimin e hollësishëm të organizimit, funksionimit dhe të veprimtarisë së FSHZHD-së. 

Neni 4
Statusi juridik

	1. FSHZHD-ja është person juridik publik.
	2. FSHZHD-ja menaxhon projektet e financuara nga Këshilli i Ministrave ose donatorët, në përputhje me objektin e veprimtarisë së tij, sipas kushteve dhe kritereve të parashikuara në marrëveshje përkatëse. 
	3. Selia e FSHZHD-së përcaktohet në statutin e tij. 

Neni 5
Objektivat e veprimtarisë

	1. FSHZHD-ja shërben si mekanizëm i njohur nga ligji për nxitjen e prirjeve filantropike /donacioneve dhe investimeve të anëtarëve të diasporës në përpjekjet për zhvillimin social-ekonomik e kulturor në Republikën e Shqipërisë dhe jashtë saj. 
	2. Në përmbushjen e misionit të saj, FSHZHD-ja udhëhiqet nga këta objektiva: 
	a) Mbështetjen e anëtarëve të diasporës për të mundësuar kontributin e tyre në çështjet arsimore, kulturore, shëndetësore;
	b) Forcimin e bashkëpunimit me organizata të tjera jofitimprurëse dhe organizata filantropike, të angazhuara në mënyrë aktive në zhvillimin social-ekonomik e kulturor.

Neni 6
Kompetencat

	1. FSHZHD-ja ka për objekt të veprimtarisë hartimin, menaxhimin, financimin, zbatimin dhe mbikëqyrjen e projekteve të lidhura me misionin e saj. 
	2. Kompetencat e FSHZHD-së, janë: 
	a) Menaxhimi i projekteve të financuara nga Këshilli i Ministrave dhe/ose donatorë të ndryshëm, që kanë si qëllim nxitjen dhe ndërmjetësimin e filantropisë; 
	b) Ndërmjetësimi i dhënies dhe i mbështetjes financiare, nëpërmjet filantropisë, për përmirësimin e infrastrukturës social-ekonomike e kulturore në Shqipëri, si dhe në diasporë; 
	c) Kryerja e veprimtarive të ndryshme, në funksion të zbatimit të politikave e të instrumenteve për nxitjen e filantropisë drejt projekteve me impakt zhvillimor në Republikën e Shqipërisë dhe pranë diasporës. 
	3. FSHZHD-ja bashkëpunon për ushtrimin e veprimtarisë së tij me institucionet publike dhe organizatat e shoqërisë civile, që veprojnë në fusha apo sektorë të lidhur me zhvillimin e investimeve në Shqipëri dhe në diasporë. 
	4. FSHZHD-ja asiston krijimin e Dhomës së Biznesit të Diasporës, në përputhje me legjislacionin në fuqi. Dhoma e Biznesit të Diasporës ka logon e saj. Modeli i logos është sipas formatit të shtojcës bashkëlidhur këtij ligji.
	5. FSHZHD-ja mund të kontraktojë me Këshillin e Ministrave, sipas marrëveshjeve përkatëse, për menaxhimin e projekteve të financuara prej tij dhe/ose nga donatorët, në përputhje me objektin e veprimtarisë së Fondit.

KREU II
KAPITALI DHE BURIMET E FINANCIMIT

Neni 7
Kapitali dhe burimet e financimit

	1. Të ardhurat në buxhetin e FSHZHD-së krijohen nga:
	a) Fondet e përfituara nga marrëveshjet ndërmjet Republikës së Shqipërisë̈, Këshillit të Ministrave, dhe donatorëve të ndryshëm për financimin e projekteve të zbatuara nga FSHZHD-ja; 
	b) Fondet nga buxheti i shtetit për projektet e financuara nga Këshilli i Ministrave, sipas parashikimeve të këtij ligji; 
	c) Individë e institucione, brenda dhe jashtë Republikës së Shqipërisë, sipas marrëveshjeve përkatëse; 
	ç) Të ardhurat e përfituara nga aktivitetet e veta dhe shërbimet e ofruara; 
	d) Kontributet materiale nga programet dy e shumëpalëshe, si dhe nga persona fizikë dhe organizata të ndryshme jofitimprurëse, që ushtrojnë aktivitet filantropik; 
	dh) Burime të tjera, të lejuara e të njohura nga legjislacioni në fuqi. 
	2. FSHZHD-ja i përdor të ardhurat e krijuara për financimin e veprimtarisë së tij, sipas legjislacionit në fuqi për menaxhimin financiar.
	3. FSHZHD-ja zbaton të gjitha rregullat e legjislacionit për menaxhimin financiar dhe kontrollin. Rregullat dhe procedurat e hollësishme për administrimin e llogarive, krijimin dhe përdorimin e të ardhurave përcaktohen me vendim të Këshillit të Ministrave.

KREU III
STRUKTURA, ORGANIZIMI 
DHE DREJTIMI I FSHZHD-së

Neni 8
Organet drejtuese

	Organet drejtuese të FSHZHD-së, janë: 
	a) Këshilli Drejtues; 
	b) Drejtori ekzekutiv.



Neni 9
Përbërja e këshillit drejtues

	1. Këshilli Drejtues është organi më i lartë vendimmarrës i FSHZHD-së dhe përbëhet nga 7 anëtarë, si më poshtë: 
	a) 6 anëtarë, të cilët zgjidhen nga institucionet e administratës publike, sipas fushave përkatëse, në kuadër të projekteve që ka në zbatim FSHZHD-ja; 
	b) 1 anëtar, përfaqësues i diasporës, i cili zgjidhet nga radhët e anëtarëve të Këshillit Koordinues të Diasporës. 
	2. Kryetar i Këshillit Drejtues të FSHZHD-së zgjidhet njëri prej anëtarëve të Këshillit Drejtues. 
	3. Kryetari dhe anëtarët e Këshillit Drejtues të FSHZHD-së emërohen e shkarkohen me vendim të Këshillit të Ministrave, me propozimin e ministrit të Shtetit për Diasporën. 
	4. Mandati i Kryetarit dhe i anëtarëve të Këshillit Drejtues është 4 vjet, me të drejtë rizgjedhjeje.
	5. Në përzgjedhjen e anëtarëve të Këshillit Drejtues, për aq sa është e mundur, zbatohet legjislacioni në fuqi për barazinë gjinore.

Neni 10
Detyrat e Këshillit Drejtues

	1. Këshilli Drejtues ka këto detyra: 
	a) Miraton drejtimet kryesore të veprimtarisë, si ato financiare, organizative dhe administrative të FSHZHD-së; 
	b) Miraton statutin dhe manualin e procedurave të FSHZHD-së me 2/3 e votave të numrit të përgjithshëm të anëtarëve; 
	c) Miraton marrëveshjet e zbatimit dhe/ose të financimit të projekteve, si dhe aktivitetet e shërbimit, të cilat do të gjenerojnë të ardhura; 
	ç) Emëron dhe shkarkon drejtorin ekzekutiv, në mbështetje të nenit 11 të këtij ligji; 
	d) Mbikëqyr administrimin dhe veprimtarinë e FSHZHD-së; 
	dh) Miraton strukturën organizative të FSHZHD-së; 
	e) Miraton kushtet dhe kriteret bazë të marrëdhënieve të punësimit në FSHZHD dhe kategoritë e nivelin e pagave, në përputhje me legjislacionin në fuqi për nivelin e pagave; 
	ë) Miraton bilancin vjetor, raportet vjetore dhe raportet periodike të veprimtarisë së FSHZHD-së; 
	f) Miraton buxhetin vjetor të FSHZHD-së; 
	g) Analizon e miraton raportet e kontrolleve dhe të auditit, të kryera për veprimtarinë e FSHZHD-së; 
	gj) Miraton rregulloren për funksionimin e Këshillit Drejtues dhe kriteret për vendimmarrjen, kuorumin e nevojshëm etj.; 
	h) Merr vendime për çështje që lidhen me veprimtarinë e FSHZHD-së dhe miraton dokumentet e nevojshme për ecurinë e kësaj veprimtarie;
	i) Raporton në mënyrë periodike pranë ministrisë përgjegjëse.
	2. Këshilli Drejtues ka edhe një sekretar, i cili zgjidhet ndërmjet punonjësve të administratës së FSHZHD-së. 
	3. Mënyra dhe procedurat më të hollësishme të ushtrimit të kompetencave të Këshillit Drejtues përcaktohen në statutin, manualin e procedurave dhe në rregulloren e funksionimit të tij.

Neni 11
Drejtori ekzekutiv

	1. Drejtori ekzekutiv: 
	a) Është autoriteti më i lartë ekzekutiv i FSHZHD-së; 
	b) Përgjigjet përpara Këshillit Drejtues; 
	c) Emërohet me një shumicë prej 2/3 të numrit të përgjithshëm të anëtarëve të Këshillit Drejtues të FSHZHD-së. 
	2. Drejtor ekzekutiv zgjidhet personi që: 
	a) Është shtetas shqiptar; 
	b) Ka përfunduar ciklin e dytë të studimeve universitare; 
	c) Ka një përvojë pune jo më pak se 3 vjet në menaxhimin e projekteve të financuara nga donatorë të ndryshëm; 
	ç) Zotëron një ose më shumë gjuhë të huaja. 
	3. Drejtori ekzekutiv zgjidhet për një periudhë 5-vjeçare me të drejtë rizgjedhje jo më shumë se një herë.
	4. Drejtori ekzekutiv shkarkohet nga detyra përpara mbarimit të afatit, me një shumicë prej 2/3 të numrit të përgjithshëm të anëtarëve të Këshillit Drejtues të FSHZHD-së, vetëm në rast se: 
	a) Dënohet nga gjykata, me vendim të formës së prerë, për një vepër penale; 
	b) Është në pamundësi fizike ose mendore për të ushtruar funksionet e ngarkuara, për një periudhë mbi gjashtë muaj; 
	c) Shkel rëndë rregullat e etikës së punës, të cilat përcaktohen nga Këshilli Drejtues në manualin e procedurave të FSHZHD-së; 
	ç) Nuk përmbush detyrat e caktuara, sipas nenit 12 të këtij ligji; 
	d) Jep dorëheqjen. 

Neni 12
Kompetencat e drejtorit ekzekutiv

	1. Drejtori ekzekutiv ushtron këto kompetenca:
	a) Përfaqëson FSHZH-në në marrëdhënie me të tretët brenda dhe jashtë vendit;
	b) Drejton veprimtarinë administrative dhe organizative të FSHZHD-së, ndjek zbatimin e vendimeve të Këshillit Drejtues dhe udhëzimet që rrjedhin nga statuti; 
	c) Administron burimet financiare të FSHZHD-së, në përputhje me këtë ligj dhe statutin; 
	ç) Nënshkruan marrëveshje me donatorë të ndryshëm; 
	d) Zgjedh dhe emëron personelin, në përputhje me Kodin e Punës;
	dh) Kërkon thirrjen e mbledhjeve të jashtëzakonshme të Këshillit Drejtues; 
	e) Kryen të gjitha detyrat e tjera, që i ngarkon ky ligj, statuti dhe manuali i procedurave të FSHZHD-së. 
	2. Mënyra dhe procedurat e ushtrimit të kompetencave të drejtorit ekzekutiv përcaktohen në statut dhe në manualin e procedurave të FSHZHD-së.

Neni 13
Administrata e FSHZHD-së

	1. Veprimtaria e FSHZHD-së mbështetet nga një administratë, e cila funksionon në përputhje me statutin dhe manualin e procedurave të FSHZHD-së. 
	2. Marrëdhëniet e punës të punonjësve të kësaj administrate rregullohen sipas Kodit të Punës.

Neni 14
Raportimi

	1. FSHZHD-ja raporton, për veprimtarinë vjetore e periodike të institucionit, pranë ministrisë përgjegjëse.
	2. FSHZHD-ja raporton për fondet e mbledhura dhe mënyrën e shpenzimit të tyre pranë Nënkomisionit për Diasporën dhe Migracionin në Kuvendin e Shqipërisë, me  kërkesë të tij.

Neni 15
Konflikti i interesit

	Gjatë veprimtarisë së tyre, punonjësit e FSHZHD-së të zbatojnë rregullat për të parandaluar e shmangur konfliktin e interesave, sipas legjislacionit në fuqi për parandalimin e konfliktit të interesit në ushtrimin e funksioneve publike.

KREU IV
DISPOZITA KALIMTARE DHE TË FUNDIT

Neni 16
Dispozita kalimtare 

	1. Këshilli Drejtues dhe drejtori ekzekutiv i FSHZHD-së emërohen jo më vonë se 3 muaj nga data e hyrjes në fuqi të këtij ligji. 
	2. Statuti dhe manuali i procedurave miratohen nga Këshilli Drejtues i FSHZHD-së jo më vonë se 3 muaj nga data e krijimit të këtij këshilli. 

Neni 17
Aktet nënligjore

	Ngarkohet Këshilli i Ministrave për nxjerrjen e akteve nënligjore në zbatim të  pikës 3, të nenit 7, brenda 6 muajve nga hyrja në fuqi e këtij ligji.

Neni 18
Hyrja në fuqi

	Ky ligj hyn në fuqi 15 ditë pas botimit në Fletoren Zyrtare.

Miratuar në datën 7.6.2018

Shpallur me dekretin nr. 10813, datë 14.6.2018 të Presidentit të Republikës së Shqipërisë, Ilir Meta.

